Geskorste Ace kry bloedneus in hofAce Magashule (Foto: Simphiwe Mbokazi/African News Agency/ANA) Die Johannesburgse hooggeregshof het Ace Magashule se aansoek om sy tydelike skorsing as sekretaris-generaal van die ANC te laat omkeer, Vrydag met koste van die hand gewys. Regters Jody Kollapen, Edwin Molahleli en Sharise Weiner het eenparig beslis dat Magashule se argumente ongeldig is en dat sy skorsing as sekretaris-generaal van die ANC nie ter syde gestel kan word nie. Magashule het die hof verlede maand gevra om sy skorsing ter syde te stel, asook dat die opsystaan-reël as ongeldig, onreëlmatig en ongrondwetlik verklaar word. Die geskorste sekretaris-generaal het onder meer aangevoer dat die ANC se reël 25.70, die bepaling wat gebruik is om hom te skors, ongrondwetlik is en dat dié reël sy regte ingevolge die Grondwet geskend het. Volgens die volbank regters strook dié reël tog met die land se Grondwet en is die ANC by magte om sy interne werkinge te reguleer, berig News24. Dit beteken dat Magashule se regte inderwaarheid nié geskend is toe hy in Mei as sekretaris-generaal van die ANC geskors is nie. Times Live berig die hof het ook Magashule se argument verwerp dat hy geskors is voordat hy die kans gehad het om sy weergawe van die gebeure te gee. Volgens die regters is hy oorgenoeg tyd gegun om sy siening aan onder meer die ANC se integriteitskommissie te verduidelik. Die regters het voorts beslis dat Magashule se skorsingsbrief aan pres. Cyril Ramaphosa nie geldig was nie, aangesien Ramaphosa nie van enige kriminele oortreding aangekla is nie. Magashule was dus nie by magte hom te vra om opsy te staan nie. Magashule bly dus geskors hangende die finale uitslag van die strafsaak teen hom. Die geskorste sekretaris-generaal staan tereg op verskeie aanklagte, waaronder bedrog en korrupsie, wat verband hou met die ondersoek na die miljoene rande wat betaal is vir ŉ ondersoek na asbesdakke in die Vrystaat. Die saak word in Augustus in die hooggeregshof hervat.